EM-kisojen järjestäjämaa on voittanut EM-kultaa seitsemän kertaa. Miesten puolella ensimmäisenä tempun teki Espanja, joka vuonna 1964 voitti Santiago Bernabéulla Madridissa käydyssä finaalissa Neuvostoliiton maalein 2-1. Heti seuraavissa kisoissa saatiin toinen kotijoukkueen voittaman Euroopan mestaruus, kun Italia vei voiton kotikisoissaan vuonna 1968. Finaali pelattiin kaksiosaisena, sillä ensimmäinen loppuottelu Italian ja Jugoslavian välillä päättyi tasan 1-1, eikä rangaistuslaukauskilpailua tuolloin vielä järjestetty. Uusintaottelussa Italia voitti Jugoslavian 2-0 Rooman Stadio Olimpicolla. Edellinen miesten Euroopan mestaruuden kotikisoissaan vienyt joukkue on Ranska, joka voitti vuoden 1984 EM-kisojen finaalissa Espanjan 2-0. Naisten EM-kisoissa kotijoukkue on vienyt EM-kultaa neljästi. Ensimmäisenä tähän pystyi Norja, joka voitti vuoden 1987 EM-kisoissa kultaa kaatamalla finaalissa Ruotsin. Kaksi seuraavaa kertaa asialla oli Saksa, joka voitti ensin kultaa Länsi-Saksana vuoden 1989 kisoissa, ja uudestaan vuonna 2001 yhdistyneenä Saksana. Hollanti voitti kultaa kotinurmellaan edellisissä EM-kisoissa vuonna 2017.